作者:羅隱
標題:投浙東王大夫二十韻
內容:越嶺千峰秀，淮流一派長。暫憑開物手，來展濟時方。舊跡蘭亭在，高風桂樹香。地清無等級，天闊任徊翔。麈尾談何勝，螭頭筆更狂。直曾批鳳詔，高已冠鵷行。嘯傲辭民部，雍容出帝鄉。趙堯推印綬，句踐與封疆。水佔仙人吹，城留禦史床。嘉賓鄒潤甫，百姓賀知章。席暖飛鸚鵡，塵輕駐驌驦。夜歌珠斷續，晴舞雪悠揚。化向棠陰布，春隨棣萼芳。盛名韜不得，雄略晦彌彰。自愧三冬學，來窺數仞牆。感深惟刻骨，時去欲沾裳。想望魚燒尾，諮嗟鼠齧腸。可能因蹇拙，便合老滄浪。題柱心猶壯，移山志不忘。深慚百般病，今日問醫王。